stanford-oval/wikipedia huggingface dataset:
Toomas Savi

| Toomas Savi |
| --- | --- |
 Toomas Savi vuonna 2010.
Riigikogun puhemies
 1995 - 2003  
Edeltäjä:  Ülo Nugis
Seuraaja:  Ene Ergma
Euroopan parlamentin jäsen
 14.7.2009–30.6.2014  
Henkilötiedot
Syntynyt: 30. joulukuuta 1942 Tarto, Viro
Kansalaisuus:  viro
Ammatti:  lääkäri, poliitikko, europarlamentaarikko, keihäänheittäjä
Puoliso:  Kirsti Savi
Tiedot
Puolue:  Viron kommunistinen puolue (EKP) (1961-1990) Reformipuolue (1994-)
Tutkinnot:  Tarton yliopisto
Toomas Savi (s. 30. joulukuuta 1942 Tarto) on virolainen poliitikko, riigikogun puhemies, europarlamentaarikko, lääkäri ja nuoruudessaan kansainvälisen tason keihäänheittäjä.
Ammattina lääkäri

Toomas Savi suoritti yleis- ja urheilulääketieteen tutkinnon Tarton yliopistossa vuonna 1970. Sen jälkeen vuonna 1975 hän suoritti urheilufysiologian tutkinnon. Savi työskenteli lääkärinä 1970 - 1980 ja myös vanhempana tutkimusassistenttina vuoteen 1979. Vuosina 1979–1993 hän johti Tarton urheiluklinikkaa. Hän työskenteli myös suomalaisissa sairaaloissa Kuopion yliopistollisessa sairaalassa ja Kainuun keskussairaalassa Kajaanissa vuosina 1991-1992.
Savi työskenteli Tarton yliopiston fysiologian laitoksen lihastoimintalaboratorion vanhempana tutkijana 1970-1979. Hän oli mukana Neuvostoliiton olympiajoukkueen lääkärinä vuoden 1972 Münchenin, 1976 Montrealin ja 1980 Moskovan olympialaisissa sekä vuosina 1970-1980 Neuvostoliiton yleisurheilujoukkueen lääkärinä. Vuonna 1994, kun Virolla oli jo oma olympiajoukkue Lillehammerin talviolympialaisissa, Savi toimi joukkueen lääkärinä.
Uuden itsenäisyyden ajan poliitikko

Savi osallistui politiikkaan Laulavan vallankumouksen aikaan. Hän oli toki ollut Viron kommunistisen puolueen jäsen vuodesta 1961 eli opiskeluvuosistaan lähtien. Vuosina 1989-1993, 1996-97 ja 1999-2000 hän oli Tarton kaupunginvaltuuston jäsen. Vuosina 1993-1995 hän oli Tarton apulaiskaupunginjohtaja.
Savi on ollut Viron reformipuolueen jäsen vuodesta 1994. Seuraavana vuonna eli 1995 Toomas Savi valittiin Viron parlamentin eli Riigikoguun, jossa hän toimi vuosina 1995-2007 eli 12 vuoden ajan. Vuosina 1995-2003 hän oli parlamentin puhemies ja vuosina 2003-2004 parlamentin varapuheenjohtaja. Keväällä 2004 Savi valittiin Euroopan parlamenttiin puolueensa ainoana virolaisedustajana. Siellä hän oli viisivuotisen toimikautensa aikana kehitysyhteistyökomitean jäsen ja suhteista Kanadaan vastaavan valtuuskunnan toinen puheenjohtaja.
Vuonna 2001 hän oli presidenttiehdokkaana, mutta hävisi presidentin virkaan valitulle Arnold Rüütelille viimeisellä kierroksella äänin 186-155.
Urheilija ja urheilujohtaja

Toomas Savi oli nuoruudessaan menestynyt yleisurheilija päälajinaan keihäänheitto. Parhaat urheiluvuodet Savilla olivat 1960-luvun lopulla. Vuodenn 1967 Neuvostoliiton spartakiadeissa Savi sijoittui viidenneksi. Syyskuussa 1967 hän heitti Suomessa Kotkassa tuloksen 81,20, joka oli vuoden 1967 maailmantilastossa 15. paras ja samalla 3. paras neuvostoliittolaisheittäjän edellään latvialainen Janis Lusis ja toinen virolainen Mart Paama. Saville tulivat Suomi ja suomalaiset tutuiksi. Hän kilpaili opinahjonsa Tarton yliopiston riveissä yleisurheiluotteluissa Helsingin yliopiston vastaan 1960-luvun lopulla ja 1970-luvun alussa. Vuonna 1968 Savi kilpaili myös Neuvosto-Viron edustajana Helsingissä yleisurheilun kolmimaaottelussa Suomi–Tšekkoslovakia–Viro. Kaikkiaan Savi saavutti Neuvosto-Viron kansallisissa yleisurheilumestaruuskisoissa 1 kullan ja 3 hopeaa vuosina 1964–69. Kaikkiaan hän edusti Neuvosto-Viroa yleisurheilussa 18 maaottelussa.
Savin nimi on tullut esille suomalaisen keihäänheiton olympiavoittajan Pauli Nevalan elämäkerrassa, joka kilpaili Savin kanssa useissa kilpailuissa. Nevalan mukaan hän ja suomalainen kilpakumppani Jorma Kinnunen saivat Savilta doping-pillereitä, jotka Nevalan mukaan olivat Neuvostoliiton urheilijoiden jokapäiväisessä käytössä ja Savi antoi heille kyseisiä pillereitä.
Keihäänheiton lisäksi Savi oli myös kori- ja lentopalloilija.
Savi oli uudelleenitsenäistyneen Viron olympiakomitean perustaja vuonna 1989 ja toiminut olympiakomitean varapuheenjohtajana vuosina 2008-2012. Lisäksi hän on toiminut Viron hiihtoliiton puheenjohtajana vuosina 1999-2011 eli 12 vuoden ajan. Savin eroamiset urheilujärjestöjen johtotehtävistä vuosien 2011-2012 aikana liittyivät maastohiihdon virolaisen olympiavoittajan Andrus Veerpaluun liitettyjen doping-syytösten vuoksi.
Aiheesta muualla

Kuvia tai muita tiedostoja aiheesta Toomas Savi Wikimedia Commonsissa
Toomas Savi Euroopan parlamentin jäsenet. Euroopan parlamentti.
Toyohara Chikanobu

| Toyohara Chikanobu |
| --- | --- |
 Krysanteemit syksyisessä puutarhassa sarjasta Nishiki-e (Väripainokuvia), 1888. Japanin parlamentin kirjasto, Tokio.
Henkilötiedot
Syntynyt: 1838 Edo, nykyisin Tokio, Japani
Kuollut: 1912 Edo, Japani
Kansalaisuus:  Japani
Taiteilija
Ala:  kuvataide
Taidesuuntaus:  ukiyo-e
Toyohara Chikanobu (jap. 豊原周延, 1838–1912), myös Yōshū Chikanobu (jap. 楊洲周延) oli japanilainen ukiyo-e-tyylisuunnan kuvittaja ja puupiirrospainokuvien suunnittelija Meiji-kaudella. Chikanobaa pidetään yhtenä viimeisistä perinteisten puupiirroskuvien mestareista, jonka vaikutus japanilaiseen taiteeseen ylsi kauas tulevaisuuteen. Chikanobu tunnettiin bijinga-kuvistaan (kirjaimellisesti 'kauniiden naisten kuvat'). Chikanobun töissä on myöhemmin nähty japanilaisen yhteiskunnan siirtymä samuraiden esimodernilta ajalta kohti Meiji-kauden modernia yhteiskuntaa.
Elämä ja ura

Chikanobu syntyi Edossa (nykyisin Tokio) samurai-perheeseen. Hän opiskeli painokuvien suunnittelua Utagawa Kuniyoshin ja Toyohara Kunichikan johdolla. Chikanobun isän kuoltua virka-asema siirtyi pojalle. Chikanobu taisteli Tokugawa-shōgunaatin joukoissa keisari Meijin kannattajia vastaan. Hänet pidätettiin ja palautettiin vuonna 1875 Edoon, josta oli nyt tullut Tokio. Tokiossa Chikanobu ryhtyi painokuvien suunnittelijaksi.
Chikanobu suunnitteli sekä bijinga- että yakusha-e-kuvia ('näyttelijöiden kuvat'). Nykyisin hänet tunnetaan kuitenkin varsinkin kuvistaan, joissa näkyy käynnissä ollut yhteiskunnallinen muutos. Chikanobun tunnetuimmat työt ovat kuvasarjoja tai triptyykkejä. Jotkut Chikanobun työt syntyivät toimeksiannosta lähteä kuvaamaan tapahtumia nykyajan sanomalehtikuvaajan tavoin. Chikanobu suunnitteli myös yhden ensimmäisistä virallisista kuvista Keisari Meijistä. Monille japanilaisille Chikanobun muotokuva oli ensimmäinen näkymä katseilta suojassa kasvaneen uuden keisarin elämään. Chikanobu kuvitti myös kirjoja ja teki uransa aikana yhteistyötä noin 70 eri kustantajan kanssa. Chikanobu kuoli 75-vuotiaana vuonna 1912.
Aiheesta muualla

Kuvia tai muita tiedostoja aiheesta Toyohara Chikanobu Wikimedia Commonsissa
Monet Chikanobun töistä olivat triptyykkejä. Ōshū kangengaku gassō no zu (Eurooppalaisen musiikin konsertti), 1889, 36.8 x 73.7 cm, puupiirrospainokuva. Metropolitan Museum of Art, New York.
Thomas Delaney

| 0 | 1 | 2 | 3 |
| --- | --- | --- | --- |
 Delaney Werder Bremenin peliasussa 2017.
Henkilötiedot
Syntymäaika: 3. syyskuuta 1991 (ikä 33)
Syntymäpaikka: Frederiksberg, Tanska
Pelipaikka: keskikenttäpelaaja
Pituus: 182 cm
Seura
Seura: FC Kööpenhamina
Junioriseurat
: KB
1993–2008: FC Kööpenhamina
Seurat
| Vuodet | Seura | O | (M) |
| 2008–2017 | FC Kööpenhamina | 172 | (19) |
| 2017–2018 | Werder Bremen | 45 | (7) |
| 2018–2021 | Borussia Dortmund | 62 | (4) |
| 2021–2024 | Sevilla | 34 | (2) |
| 2023 | → Hoffenheim | 6 | (0) |
| 2023–2024 | → Anderlecht | 23 | (1) |
| 2024– | FC Kööpenhamina | 2 | (1) |
Maajoukkue
| 2008–2009 | Tanska U18 | 3 | (0) |
| 2009–2010 | Tanska U19 | 11 | (1) |
| 2011 | Tanska U20 | 2 | (0) |
| 2010–2012 | Tanska U21 | 11 | (0) |
| 2013– | Tanska | 81 | (8) |
 Seurajoukkueuran tilastot kattavat vain kansalliset sarjat, päivitetty 21. elokuuta 2024 .  Maajoukkueuran tilastot päivitetty 21. elokuuta 2024 .
Thomas Delaney (s. 3. syyskuuta 1991 Frederiksberg, Tanska) on tanskalainen jalkapalloilija, joka edustaa kotimaassaan FC Kööpenhaminaa. Hän on pelannut Tanskan maajoukkueessa 81 maaottelua. Pelipaikaltaan Delaney on keskikenttäpelaaja.
Seurajoukkueura

Delaney nousi FC Kööpenhaminan junioreista edustusjoukkueeseen kesällä 2009. Hän pelasi ensimmäisen ottelunsa pääsarjatasolla 9. elokuuta 2009, kun FC Kööpenhamina voitti vieraissa SønderjyskEn 1–0. Ensimmäisen maalinsa pääsarjassa Delaney teki 16. toukokuuta 2011 FC Kööpenhaminan pelatessa vieraissa 1–1-tasapelin AC Horsensia vastaan. Hän voitti seurassa Tanskan-mestaruuden viidesti (2009–2010, 2010–2011, 2012–2013, 2015–2016 ja 2016–2017) sekä Tanskan cupin neljästi (2008–2009, 2011–2012, 2014–2015 ja 2015–2016). Hän pelasi Kööpenhaminassa kaikkiaan 172 Tanskan pääsarjaottelua, joissa hän teki 19 ja syötti 13 maalia. Mestarien liigassa hän pelasi Kööpenhaminan vuosinaan 14 ja kilpailun karsinnoissa 15 ottelua.
Delaney siirtyi Bundesliigan Werder Bremeniin kahdella miljoonalla eurolla tammikuussa 2017. Hän pelasi seurassa puolentoista vuoden aikana 45 Saksan pääsarjaottelua, joissa viimeisteli seitsemän ja syötti kuusi maalia. Kesällä 2018 hän siirtyi Borussia Dortmundiin 20 miljoonalla eurolla. Hän pelasi seurassa 62 liigaottelua, joissa hän teki neljä ja syötti seitsemän maalia. Mestarien liigassa hän pelasi 16 ottelua. Hän voitti Saksan Cupin vuonna 2021.
Delaney siirtyi elokuussa 2021 espanjalaisseura Sevillaan. Ensimmäisellä kaudellaan Espanjassa hän pelasi 26 liigaottelua ja teki niissä kaksi maalia. Mestarien liigassa hän pelasi neljä ja Eurooppa-liigassa kolme ottelua.
Maajoukkueura

Delaney edusti Tanskaa kaikissa juniori-ikäluokissa alle 18-vuotiaista alle 21-vuotiaisiin. Hän oli mukana alle 19-vuotiaiden EM-kilpailuissa Ranskassa 2010, joissa pelasi kuusi ottelua ja teki maalin Tanskan hävitessä Puolalle 1–2. Delaney kuului kisajoukkueeseen myös alle 21-vuotiaiden Euroopan-mestaruuskilpailuissa Tanskassa 2011 ja Israelissa 2013. Kotikisoissa hän ei päässyt kentälle, mutta vuoden 2013 turnauksessa hän pelasi kuusi ottelua.
Tanskan A-maajoukkueessa Delaney pelasi ensimmäisen ottelunsa 15. lokakuuta 2013, kun joukkue voitti Maltan 6–0 MM-kilpailujen 2014 karsinnoissa. Syyskuussa 2017 hän teki ensimmäisen maaottelumaalinsa kotikentällä MM-karsintaottelussa Puolaa vastaan ja kolme päivää myöhemmin kolme maalia MM-karsinnan vierasottelussa Armeniaa vastaan. Syyskuussa 2019 hän teki maalin EM-karsintaottelussa Gibraltaria vastaan. Kuudennen maaottelumaalinsa hän teki heinäkuussa 2021 EM-kilpailujen puolivälieräottelussa Tšekkiä vastaan. Hän teki maalin syyskuussa 2021 MM-karsintaottelussa Israelia vastaan ja marraskuussa 2023 EM-karsintaottelussa Sloveniaa vastaan.
Delaney pelasi MM-kilpailuissa 2018 Tanskan kolmessa alkulohko-ottelussa täydet minuutit ja hänet otettiin neljännesvälieräottelussa Kroatiaa vastaan kentältä vaihtoon vasta jatkoajan ensimmäisellä puoliskolla. Hän pelasi kesälle 2021 siirretyissä EM-kilpailuissa 2020 välieriin edenneen joukkueensa kaikki kuusi ottelua avauskokoonpanossa ja jokaisessa vähintään tunnin mutta ei yhdessäkään koko peliaikaa. MM-kilpailuissa 2022 hän pelasi avauskokoonpanossa ensimmäisessä alkulohko-ottelussa Tunisiaa vastaan mutta joutui tuossa ottelussa tulleen polvivamman vuoksi jäämään pois kahdesta muusta ottelusta. EM-kilpailuissa 2024 hän tuli vaihdosta kentälle kahdessa alkulohko-ottelussa ja pelasi avauskokoonpanossa tappiollisessa neljännesvälierässä Saksaa vastaan.
Saavutukset

FC Kööpenhamina
Tanskan Superliiga (5): 2009–2010, 2010–2011, 2012–2013, 2015–2016, 2016–2017
Tanskan cup (4): 2008–2009, 2011–2012, 2014–2015, 2015–2016
Borussia Dortmund
Saksan cup (4): 2020–2021
Allosteerinen säätelijä

Allosteeriset säätelijät ovat farmakologiassa ja biokemiassa aineryhmä, joista osaa käytetään lääkkeinä. Bentsodiatsepiinit ovat eräs säätelijöiden lääke-esimerkki. Säätelijät sitoutuvat jossain reseptorissa johonkin eri kohtaan, ns. allosteeriseen kohtaan, kuin luontainen reseptorin aktivoiva aine, joka sitoutuu ns. ortosteeriseen kohtaan. Aktivoija voi olla vaikkapa välittäjäaine. Aktivoijia ja inaktivoijia sanotaan agonisteiksi. Säätelijä on positiivinen, negatiivinen tai neutraali. Positiivinen lisää ja negatiivinen vähentää agonistin sitoutumista reseptoriin, kykyä aktivoida/inaktivoida reseptori tai molempia, sitoutumis- ja aktivointi/inaktivointikykyä. Neutraali ei vaikuta agonistin toimintakykyyn, mutta estää toisten säätelijöiden sitoutumista ja vaikutusta. Säätelijät vaikuttavat agonistiin, mutta eivät aina itse ole agonisteja eli aktivoi tai inaktivoi reseptoria. Agonistina toimivia säätelijöitä kuitenkin on. Säätelijät ja agonistit ovat reseptorien ligandeja.
"Allosteerinen" tulee kreikan kielestä. Allos tarkoittaa "toinen" ja stereos "kiinteä" tai "muoto". Yhdistettynä se tarkoittaa "toinen muoto", joka viittaa reseptorin konformaatiomuutokseen, jonka säätelijät aiheuttavat vaikuttaen siten sen toimintaan.
Johdanto

Aineen sitoutumisherkkyyttä reseptoriin kuvaa affiniteetti. Pelkkä sitoutuminen ei riitä reseptorin aktivaatioon. Sitoutuneen aineen aktivaatiokykyä kuvaa teho. Jos teho on nolla, aine on antagonisti. Jos aine aktivoi tai inaktivoi reseptorin, se on vastaavasti agonisti tai käänteisagonisti, joista jälkimmäiset ovat agonistien alaluokka. Antagonistit estävät käänteisagonistien ja muiden agonistien vaikutuksia.
Yksinkertaisissa tapauksissa allosteeriset säätelijät eivät aktivoi tai inaktivoi sitomiaan reseptoreita, mutta ne voivat lisätä tai vähentää reseptoriin vaikuttavan agonistin affiniteettia tai tehoa. Vaikutukset voivat olla päinvastaiset eli säätelijä voi vaikkapa vähentää agonistin affiniteettia ja lisätä tehoa. Kohtaa, johon kehon luontaiset agonistit sitoutuvat, sanotaan ortosteeriseksi. Säätelijät taas sitoutuvat joihinkin toisiin kohtiin, joita sanotaan allosteerisiksi. Säätelijät välittävät vaikutuksen ortosteeriseen kohtaan muuntamalla reseptorin kolmiulotteista muotoa, ns. konformaatiota. Tämä muuntaa agonistin sitoutumispaikkaa ja siten agonistin toimintaa.
Käytännössä allosteerinen säätely voi olla monimutkaista. Säätelijä voi toimia osittaisagonistina, eikä se tarvitse vaikutuksen aikaansaantiin säätelemäänsä agonistia. Lisäksi säätely ei välttämättä vaikuta tasapuolisesti agonistien affiniteetteihin tai tehoihin. Vaikka eri agonistit sitoutuisivatkin samaan reseptoriin, säätelijä ei välttämättä vaikuta osaan niistä lainkaan.
Luokittelu

Säätelijä voi vaikuttaa 3:een asiaan. Yksi on sen oma kyky tai kyvyttömyys aktivoida reseptori (2 vaihtoehtoa). Kaksi muuta ovat agonistin affiniteetti ja teho, joista kumpaankin se voi vaikuttaa lisäävästi, vähentävästi tai ei lainkaan (3 vaihtoehtoa). Yhdistelmiä on teoriassa 17. Niitä on 18 (2*3*3) jos mukaan luetaan alla kuvattu neutraali säätelijä.
Osaa yhdistelmistä ei voida lukea säätelijöiksi, sillä joiltain niistä muun muassa puuttuisivat säätelyominaisuudet. Käytännössä merkittäviä säätelijätyyppejä ovat vain:
positiiviset allosteeriset säätelijät (PAM ) lisäävät sitoutuvan agonistin affiniteettia, tehoa tai molempia. PAM esimerkkejä: lääkekäytössä olevat bentsodiatsepiinit, kuten diatsepaami, alpratsolaami ja klooridiatsepoksidi, joiden vaikutuskohteena ovat GABAA-reseptorit sekä lääkekäytössä oleva sinakalseetti, jonka kohteena on kalsiumia aistiva reseptori (CaSR).
PAM agonistit toimivat kuten PAM:t, mutta toimivat itsekin agonisteina ilman sitoutuvaa agonistia tai sen kanssa.
PAM antagonistit toimivat kuten PAM:t, mutta toimivat antagonisteina sitoutuvan agonistin tehoa siten vähentäen.
negatiiviset allosteeriset säätelijät (NAM ) vähentävät sitoutuvan agonistin affiniteettia, tehoa tai molempia. NAM esimerkkejä: lääkekäytössä oleva maraviroki, jonka vaikutuskohteena on kemokiinireseptori 5, ja kokeellinen lääke fenobami, jonka kohteena on metabotrooppinen glutamaattireseptori 5 (GRM5).
NAM agonistit toimivat kuten NAM:t, mutta toimivat itsekin agonisteina ilman sitoutuvaa agonistia tai sen kanssa.
neutraalit allosteeriset säätelijät eivät vaikuta agonistin affiniteettiin ja tehoon. Ne kuitenkin estävät PAM:ien ta NAM:ien sitoutumista ja vaikutusta. Neutraaleita säätelijöitä sanotaan myös hiljaisiksi allosteerisiksi säätelijöiksi (eng. silent, SAM) tai neutraaleiksi allosteerisiksi ligandeiksi (NAL). SAM esimerkki: tutkimuskemikaali 5-metyyli-6-(fenyylietynyyli)-pyridiini eli 5MPEP, jonka vaikutuskohteena on metabotrooppinen glutamaattireseptori 5.
Vuorovaikutus agonistien kanssa

Säätelijöiden aiheuttama affiniteetin kasvu lisää osittais- ja täysagonistien sitoutumista reseptoriin ja siten maksimiaktivaation saavuttamiseen tarvitaan pienempi agonistipitoisuus reseptorin lähialueella.
Tehon kasvu osittaisagonistien kohdalla lisää eritoten niiden maksiaktivaation tasoa. Täysagonistit aktivoivat reseptorin jo maksimiaktiivisuudella, joten niillä tehon kasvu lähinnä pienentää maksimiaktiivisuuteen vaadittua agonistipitoisuutta.
Reseptorivaste % logaritmisen agonistipitoisuuden [Ago] funktiona.
PAM:t siirtävät lähtötilanteen kiinteää käyrää pienempiin agonistipitoisuuksiin lisäämällä agonistin affiniteettia ja/tai lisäävät vastemaksimia agonistin tehoa lisäämällä. Katkoviivat kuvaavat eräitä mahdollisia tilanteita säätelijän lisäyksen jälkeen ja nuolet alkuperäiskäyrän likimääräisiä muutossuuntia.
PAM agonistit toimivat kuten PAM:t, mutta toimivat itsekin agonisteina lisäten siksi olemattoman pienissä agonistipitoisuuksissa havaittua reseptorivastetta.
PAM antagonistit lisäävät agonistien affiniteettia siirtäen käyrää pieniin agonistipitoisuuksiin, mutta PAM antagonistit madaltavat vastemaksimia, sillä ne ovat antagonisteja.
NAM:t alentavat agonistien affiniteettia ja/tai tehoa, eli toimivat päinvastoin kuin PAM:t.
NAM agonistit alentavat agonistien affiniteettia ja/tai tehoa, mutta toimivat itsekin agonisteina lisäten siksi olemattoman pienissä agonistipitoisuuksissa havaittua reseptorivastetta.
Mekanismit

Allosteeriset säätelijät vaikuttavat muuntamalla reseptorin kolmiulotteista rakennetta eli konformaatiota. Tietyt säätelivät lisäävät vaikuttamansa reseptorin kykyä sitoa ortosteerinen ligandi tai ligandin tehoa. Tämän tyyppisiä säätelijöitä ovat esimerkiksi bentsodiatsepiinit, kuten diatsepaami, ja barbituraatit, kuten fenobarbitaali. Nämä ovat GABAA-reseptorien positiivisia allosteerisia säätelijöitä. Näiden ionikanava-tyyppisten reseptorien luontainen ortosteerinen agonisti on GABA. Bentsodiatsepiinit sitoutuvat reseptorin α- ja γ-yksiköiden väliin lisäten lähinnä kanavan aukenemisen taajuutta. Barbituraatit taas sitoutuvat β-yksikköön ja lisäävät kunkin aukenemisen ajallista pituutta, mutteivät juuri taajuutta.
Jotkin allosteeriset säätelijät vakauttavat ortosteerista agonistia sitovan aktiivisen reseptorin rakennetta. Tällöin todennäköisyys sille, että reseptorissa on ligandi, kasvaa. Säätelijät eivät estä reseptoria palaamasta agonistia sitomattomaan inaktiiviseen muotoon. Esimerkkejä tällaisista säätelijöistä ovat anirasetaami ja CX614, jotka ovat AMPA-reseptorien positiivisia säätelijöitä.
Tietyt allosteeriset säätelijät vähentävät reseptorin herkkyyden alenemista (katso toleranssi). Tämä vähentäisi reseptorin aktivaatiota, vaikka läsnä olisikin sopiva ortosteerinen agonisti. Esimerkki tällaisesta säätelijästä on syklotiatsidi, joka on AMPA-reseptorien positiivinen säätelijä.
Lääkinnällinen merkitys

Saman ryhmän reseptorien ortosteeriset kohdat ovat hyvin samanlaisia, sillä mutaatiot tällaisessa kohdassa voivat heikentää reseptoritoimintaa ja olla siten eliölle haitallisia. Evoluutio ei siis suosi muutoksia. Allosteeriset kohdat taas ovat reseptoritoiminnan kannalta vähemmän merkittäviä, joten niissä ilmenee reseptorien välillä usein suurta rakennevaihtelua. Allosteeriseen kohtaan sitoutuvan lääkkeen vaikutus voi siksi olla hyvin spesifinen eli kohdennetumpi verrattuna ortosteerisiin lääkkeisiin. Kuitenkin samasta syystä allosteeristen lääkkeiden tehossa voi ilmetä eliölajien välillä suurempaa vaihtelua kuin ortosteeristen lääkkeiden kohdalla.
Säätelijät eivät voi täysin estää reseptorien toimintaa, sillä niiden vaikutus ilmenee vain kehon luontaisen agonistin (esim. välittäjäaineen) sitoutuessa reseptoriin. Luontaisia agonisteja muodostuu hallitusti. Siten lääkkeellisillä säätelijöillä on pienempi yliannostusvaara verrattuna ortosteerisiin lääkkeisiin. Säätelijöitä voidaan siksi periaatteessa ottaa annos, joka kyllästää reseptorit. Tämä voi mahdollistaa pitkän vaikutusajan.
Säätelijät myötäilevät kehon normaalia reseptoritoiminnan säätelyä. Ne eivät kohdista reseptoreihin yhtä tasaista vaikutusta kuin ortosteeriset agonistilääkkeet, jotka aktivoivat reseptoreita jatkuvasti. Säätelijöiden käyttö voi kohdentaa lääkevaikutusta haluttuihin kudoksiin ja siksi ehkä vähentää sivuvaikutuksia.
Allosteeristen lääkkeiden teho voi säilyä pitkään. Esimerkiksi α7-nikotiinireseptorien agonistit menettävät pian lääketehonsa, mutta näiden reseptorien positiiviset allosteeriset säätelijät eivät. Lääkeagonistit aktivoivat reseptoreita jatkuvasti ja keho vähentää siksi niiden vaikutusta. Positiivisten säätelijöiden vaikutus taas ilmenee vain hermoston erittäessä reseptorien luontaista agonistia eli asetyylikoliinia.
Agonisti (A) yhtyy ortosteeriseen kohtaan (B) reseptorissa (E). Allosteerinen säätelijä (C) yhtyy allosteeriseen kohtaan (D). Säätelijä lisää/vähentää agonistin affiniteettia (1) ja/tai tehoa (2). Se voi myös itse olla agonisti (3). Agonistin reseptoriin kohdistama vaikutus (4) muuntuu ja reseptorivaste (F) muuntuu säätelijän takia.
Tuusulan historiallinen museo

Tuusulan historiallinen museo on Tuusulan kotiseutumuseo. Museo ylläpitää Aleksis Kiven kuolinmökkiä ja Klaavolan museota. Tuusulan historiallisen museon esinekokoelman runko on Halosenniemen, Kiven kuolintalon ja Klaavolan esineistö. Museo järjestää opetusta luennoilla, opastuksissa, tilaisuuksissa, työpajatoiminnassa ja yhteistyöprojekteissa. Opetus on suunnattu pääasiassa tuusulalaisille päiväkotilaisille ja koululaisille.
Tom Niinimäki

| Tom Niinimäki> Henkilötiedot |
| --- | --- |
Syntynyt: 25. heinäkuuta 1982 (ikä 42) Turku,  Suomi
Kansalaisuus:   Suomi
Vapaaottelija
Lempinimi:  Stoneface
Aktiivisena:  2002–
Pituus:  175 cm
Paino:  66 kg
Painoluokka:  höyhensarja
Taistelutyyli:  brasilialainen jujutsu, paini, nyrkkeily
Seura:  Finnfighters' Gym
Tilastot
Ottelut:  30
Voitot:  21
– tyrmäyksellä:  7
– luovutuksella:  8
– päätöksellä:  6
Tappiot:  8
Aiheesta muualla
www.tomniinimaki.com
Tom Niinimäki (s. 25. heinäkuuta 1982) on suomalainen vapaaottelija. Hän on kotoisin Turusta ja 175 cm pitkä.
Hän nousi vapaaottelumaailman huipulle UFC-sarjaan 31-vuotiaana vuonna 2013. Ensimmäisessä ottelussaan hän voitti brasilialaisen Rani Yahyan. Tätä ennen hän oli ammattilaisurallaan voittanut 20 ottelua.
Kahdessa seuraavassa UFC-ottelussa hän kuitenkin kärsi kummassakin tappiot, 31. toukokuuta 2014 ruotsalaista Niklas Bäckströmiä vastaan ja 23. elokuuta 2014 amerikkalaista Chas Skellyä vastaan.
Aiheesta muualla

http://www.tomniinimaki.com (Arkistoitu – Internet Archive)
http://www.sherdog.com/fighter/Tom-Niinimaki-5639